次韵文潛館中作
作者：晁補之
朝代：宋

paragraphs: 蓬山前臨九軌路，三日街晴案吹土。
直廬鑿牖面宮垣，青壁嶄嶄看垂雨。
殿閣風斜碧瓦寒，翅溼蒼鳶不能乳。
却思窮巷亦可言，一埽蚊虻通昔苦。
鬰蒸書課未須忙，午漏傳休聽天語。
平生豪氣對樽酒，山雞見鏡猶能舞。
城南寺近晚堪過，笙歌凉月聞千戶。
但憂伏日細君須，割肉無緣待歸俎。